CELEX: 62008TN0589
Language: hu
Date: 2008-12-22 00:00:00
Title: T-589/08. sz. ügy: 2008. december 22-én benyújtott kereset – Evropaïki Dynamiki kontra Bizottság

21.3.2009   
            
            
               HU
            
            
               Az Európai Unió Hivatalos Lapja
            
            
               C 69/43
            
         2008. december 22-én benyújtott kereset – Evropaïki Dynamiki kontra Bizottság
   (T-589/08. sz. ügy)
   (2009/C 69/97)
   Az eljárás nyelve: angol
   Felek
   
      Felperes: Evropaïki Dynamiki – Proigmena Systimata Tilepikoinonion Pliroforikis kai Tilematikis AE (Athén, Görögország) (képviselők: N. Korogiannakis, P. Katsimani, M. Dermitzakis ügyvédek)
   
      Alperes: az Európai Közösségek Bizottsága
   Kereseti kérelmek
   
               —
            
            
               Az Elsőfokú Bíróság semmisítse meg a Bizottságnak a felperes ajánlatát elutasító és a szerződést a nyertes ajánlattevőnek odaítélő határozatait;
            
         
               —
            
            
               kötelezze a Bizottságot a szóban forgó közbeszerzési eljárás következtében a felperes által elszenvedett károk megtérítésére – a CITL-projekt végső összegétől függően akár 1 700 000 euró összegig is emelhető – 920 000 euró összegben;
            
         
               —
            
            
               a Bizottságot kötelezze a felperesnek a jelen keresettel kapcsolatos jogi és egyéb költségeinek és kiadásainak viselésére a kereset elutasítása esetén is.
            
         Jogalapok és fontosabb érvek
   A jelen ügyben a felperes az alperes azon határozatainak megsemmisítését kéri, amelyekben elutasította a „Kibocsátás-kereskedelmi rendszer – CITL/CR”-re vonatkozó ENV.C2/FRA/2008/0017 számú nyílt közbeszerzési eljárásban (1) benyújtott ajánlatát, és a szerződést a nyertes ajánlattevőnek ítélte oda. A felperes emellett a közbeszerzési eljárás következtében állítólagosan elszenvedett károk megtérítését is kéri.
   Keresete alátámasztására a felperes két jogalapra hivatkozik.
   Először is arra, hogy a Bizottság több nyilvánvaló értékelési hibát követett el a felperes által a közbeszerzési szerződés három részére vonatkozóan benyújtott három ajánlat értékelésekor.
   Másodszor a felperes arra hivatkozik, hogy a Bizottság megsértette az átláthatóság és az egyenlő bánásmód elvét, ezért megsértette az ezen elveket rögzítő rendelkezéseket, így a költségvetési rendelet 92. és 100. cikkét. Ezen túlmenően a felperes azzal érvel, hogy az ajánlatkérő megsértette a határozata kellő részletességű indokolására vonatkozó kötelezettségét is. Álláspontja szerint a Bizottság elmulasztotta tájékoztatni a nyertes ajánlattevő előnyeiről, amelyre vonatkozóan a szerződés odaítélését követően kért kiegészítő információt. Továbbá a felperes állítása szerint az ajánlatkérő előre meg nem határozott – következésképpen az ajánlattevők által előre nem ismert – bírálati szempontokat alkalmazott.
   
      (1)  HL 2008/S 72-096229.